**GANDURI**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

GÂNDURI

Alunecând... alunecând...

Lumini cu umbre-amestecând,

Cuvântul, nesfârşit cuvânt,

Pătrunde-ne suflet şi în gând

Şi clipele ce stau la rând

Nu le mai simţi nicicum trecând,

Simţi doar iubirea, fremătând.

Iubind cum n-ai iubit nicicând.

Alunecând... alunecând...

Şi tot iubind... şi tot iubind...

Nu simţi cum treci, îmbătrânind,

O stea îţi cauţi, de argint

Şi o zăreşti mereu lucind,

Ştiind sau poate neştiind

Că drumul ei, acum suind,

Te duce-n capătul de grind

De unde cazi, încet, murind

Şi tot iubind... şi tot iubind...

Să mori iubind... iubind să mori...

Trăieşti deja de două ori.

Când o mângâi şi te-nfiori,

Când o săruţi pe obrăjori,

Când ochii ei ca două mări

Ce poartă scumpele comori,

Te-nvăluie mângâietori,

Ca o orchestră de viori.

Să mori iubind... iubind să mori...

Să fii iubit... iubit să fii...

Mai mult de-atât ce poţi râvni?

Dacă visezi, nu te trezi.

Dacă eşti treaz, nu te gândi.

Nu pierde nici măcar o zi

Şi scrie cât mai şti să scri.

Nu te juca, nu te opri.

Iubeşte cât mai poţi iubi.

Să fii iubit... iubit să fii...